《李宝臣纪功碑歌》
清代·于式枚

恒阳古郡行署旁，一碑屹立支风霜。纪年建中记永泰，文词渐泐犹能详。

云我亚相秉王命，世有勋禄兼忠刚。铺敦四凶翊三主，瞿惕威惠怀瀛沧。

千二百言自赡密，謏词曲笔难具量。渔阳丧乱起安史，夹河州郡沈戎羌。

旄头堕地胡焰尽，余星四散还披猖。阳和鹰眼偶一化，神狐得夜为妖祥。

淄青魏博洎幽冀，各拥旄盖凭岩疆。成德一军最悍突，明光十万罗成行。

控弦饮马正南下，百缣一掷催归装。射堂竟馘朱司徒，此功信可铭旂常。

同功石谶恨不应，幽燕二帝遥相望。归来据险阻兵甲，蟠屈薛李连田梁。

辅车势成窟宅定，谓可高卧常山冈。岂知凶德不再世，貙罴生不如封狼。

徒资部曲取旌节，同开大镇康王张。蛟龙匣毁奸骨朽，巍然片石经沧桑。

独留一事证史阙，题衔特志清河王。摩挲苔碣百感集，蹉跎国步哀中唐。

代德以还那可道，风尘澒洞昏东方。威弧不弦斧钺钝，徒恃文物縻豪强。

凌烟图画紫薇券，一一狎视争腾骧。更勒丰碑纪勋绩，追逐方召参翱翔。

峨峨西平与义阳，庶几无愧桓文襄。华州曾颂李全谅，成都复纪韦南康。

此外文字仅罗列，何啻中国纷蜩螗。八纮一裂不可止，颠倒功罪由文章。

陆萧正色拒赵魏，几人岳峙中书堂。鄦公之铭出吏部，无乃少损日月光。

矧兹幕府颂功德，岂容著手为低昂。百年运会一分合，燕将语在非微茫。

章武昭肃恢大纲，手持魁柄临八荒。蔡齐并潞齿神剑，河朔猘子眠如羊。

《淮西碑》付段文昌，《卢龙铭》敕李赞皇。英卫之勋燕许笔，两朝将相何堂堂。

文石无言任雕刻，谁留秽恶传芬芳。从来上策在自治，罪言盍忆司勋郎。

作者简介：于式枚，字晦若，贺县人。光绪庚辰进士，改庶吉士，授礼部主事。官至吏部侍郎。谥文和。